അല്പം അനുകമ്ബ കാട്ടണം ഷാരൂഖ് ഖാന് പിന്തുണയുമായി ശശി തരൂര് മുംബൈ: മയക്കുമരുന്ന് കേസില് മകന് ആര്യന് ഖാന് അറസ്റ്റിലായ സംഭവത്തില് ബോളിവുഡ് താരം ഷാരൂഖ് ഖാന് പിന്തുണയുമായി കോണ്ഗ്രസ് നേതാവ് ശശി തരൂര് എം.പി. സംഭവത്തിന്റെ പേരില് ഷാരൂഖ് ഖാനെ വേട്ടയാടുന്നതിനെതിരെയാണ് തരൂര് പ്രതികരിച്ചത്.ലഹരിമരുന്നുകളുടെ ആരാധകനല്ല ഞാന്, ഒരിക്കലും ഉപയോഗിച്ചിട്ടുമില്ല. എന്നാല്, മറ്റുള്ളവരുടെ വീഴ്ചയില് സന്തോഷം കണ്ടെത്തുന്ന ചിലര് മകന്റെ അറസ്റ്റിന് മേല് ഷാരൂഖ് ഖാനെ പൈശാചികമായി വേട്ടയാടുകയാണ്. കുറച്ചെങ്കിലും സഹാനുഭൂതി വേണം. പൊതുജനത്തിന്റെ തുറിച്ചുനോട്ടം മതിയാക്കാമെന്നും തരൂര് പറഞ്ഞു. സംഭവത്തില് ഷാരൂഖ് ഖാനെ പിന്തുണച്ച് സിനിമ താരങ്ങള് ഉള്പ്പെടെ നിരവധി പേര് രംഗത്തെത്തിയിരുന്നു. ഞായറാഴ്ചയാണ് ആര്യന് ഖാനെ മുംബൈയിലെ ആഡംബര കപ്പലില് നിന്ന് അറസ്റ്റ് ചെയ്യുന്നത്. ലഹരിമരുന്ന് റാക്കറ്റിന്റെ ഭാഗമാണ് ആര്യനെന്നാണ് നാര്കോട്ടിക്സ് ബ്യൂറോയുടെ വാദം. ആര്യനെയും സുഹൃത്തുക്കളെയും വ്യാഴാഴ്ച വരെ നാര്കോട്ടിക്സ് ബ്യൂറോയുടെ കസ്റ്റഡിയില് വിട്ടിരിക്കുകയാണ്.